**ΤΟ ΚΑΤΗΓΟΡΗΤΗΡΙΟ ΣΕ ΒΑΡΟΣ ΤΟΥ ΜΑΝΤΙΘΕΟΥ**

Με βάση την απολογία μπορούμε να ανασυνθέσουμε το κατηγορητήριο σε βάρος του Μαντίθεου ως εξής:

1. Σε κρίσιμη περίοδο εγκατέλειψε την πατρίδα του και πήγε να ζήσει ασφαλής στον Πόντο.
2. Δεν είναι φιλόπατρης, άρα είναι ανάξιος για δημόσιο αξίωμα,
3. Συμμετείχε στο καθεστώς των τριάκοντα.
4. Υπήρξε συνεργάτης των 30 ως ιππέας.
5. Το όνομά του βρίσκεται ανάμεσα σε άλλα ονόματα ιππέων στο *σανίδιον*, όπου αναγράφονται τα ονόματα των συνεργατών των τριάκοντα.
6. Έχει μακριά μαλλιά και φορά ρούχα όπως οι Σπαρτιάτες, άρα είναι φίλος των σπαρτιατών και ολιγαρχικός.
7. Ήταν αγενής και θρασύς από μικρός και μίλησε στην Εκκλησία του Δήμου παραβιάζοντας την καθιερωμένη σειρά αγόρευσης των ρητόρων.

**Τα κίνητρα των κατηγόρων του Μαντίθεου**

Ο Μαντίθεος κατηγορεί τους θύτες του για κακοήθεια και συκοφαντική διάθεση, αντιπάθεια, φθόνο, και έχθρα προς το πρόσωπό του. Φαίνεται ότι οι λόγοι της κατηγορίας ήταν προσωπικοί.

*Ωστόσο τα αίτια της κατηγορίας ήταν κι άλλα:*

* Προέρχονταν από εύπορη γενιά, ανήκε στους ολιγαρχικούς και ειδικά στους λακωνίζοντες (κώμη, ενδυμασία).
* Ο Μαντίθεος δεν φαινόταν ένθερμος υποστηρικτής της δημοκρατίας, απλώς ήταν μετριοπαθής.
* Το γεγονός ότι κατά τη διάρκεια του καθεστώτος των 30 έλειπε στον Πόντο, μακριά από την πατρίδα του που τον είχε ανάγκη φανερώνει ιδιοτέλεια. Παρά την αμνηστεία που χορήγησε ο Θρασύβουλος το 404 π.Χ. τα πολιτικά πάθη δεν είχαν κοπάσει κι έτσι έγιναν πολλές δίκες λόγω αντιπαθειών μεταξύ των ολιγαρχικών και των δημοκρατικών.

Από τα παραπάνω προκύπτει το πραγματικό αίτιο της κατηγορίας του Μαντίθεου ήταν πολιτικό.

**Η αξιοπιστία του κατηγορητηρίου κατά του Μαντίθεου**

Το κατηγορητήριο με βάση την απολογία του κατηγορούμενου αποδεικνύεται ρηχό. Η κατηγορία ότι υπηρέτησε ως ιππέας στην περίοδο των Τριάκοντα δεν μπορεί να στηριχθεί μόνο στο *σανίδιον*. Θα έπρεπε να είχε στηριχθεί με γεγονότα, περιστατικά που να αποδεικνύουν την εμπλοκή του με το καθεστώς των Τριάκοντα και να συνοδεύονται από καταθέσεις μαρτύρων. Τα στοιχεία αυτά όμως λείπουν, γιατί αν υπήρχαν, θα τα ανέφερε ο κατηγορούμενος.

Η κατηγορία σχετικά με την εξωτερική του εμφάνιση και την πρώτη του δημηγορία είναι προβληματική, έτσι την ανασκεύασε εύκολα ο απολογούμενος

Γενικά το κατηγορητήριο φαίνεται ότι ήταν προϊόν συκοφαντικής διάθεσης, κακίας και φθόνου προς τον Μαντίθεο και την οικογένειά του.

**ΤΑ ΣΠΟΥΔΑΙΟΤΕΡΑ ΕΠΕΙΧΕΙΡΗΜΑΤΑ ΤΟΥ ΜΑΝΤΙΘΕΟΥ**

1. Την εποχή των 30 έλειπε στον Πόντο.
2. Γύρισε 5 μέρες πριν από την κατάλυση του καθεστώτος των 30 και δεν ήταν δυνατό να το δώσουν αξίωμα,αφού δεν τον είχαν δοκιμάσει.
3. Εμφανίζεται μάρτυρας επιβεβαιώνει που τον χρόνο της επιστροφής του στην Αθήνα.
4. Η αναγραφή του ονόματός στο *σανίδιον* δε σημαίνει κάτι, γιατί ήταν εκτεθειμένο σε κοινή θέα και ο καθένας θα μπορούσε να γράψει ό,τι ήθελε.
5. Στον κατάλογο των ιππέων που παρέδωσε ο φύλαρχος στη βουλή και που συνιστά το επίσημο έγγραφο δεν αναγράφεται το όνομά του.
6. Πολλοί ιππείς των 30 αργότερα έγιναν στρατηγοί ή ίππαρχοι, γιατί επέδειξαν συνετό ήθος.
7. Είχε άψογη συμπεριφορά προς τους συγγενείς του.
8. Δεν πείραξε ποτέ κανέναν, αφού δεν υπέστη ιδιωτική δίκη ίσαμε τώρα.
9. Στη μάχη στην Αλίαρτο ζήτησε να μεταταγεί στους πεζούς για να τους ενισχύσει.
10. Ο φύλαρχος καταθέτει επιβεβαιώνοντας τη μετάταξη του Μαντίθεου.
11. Συμμετείχε σε εκστρατείες 394-390 π.Χ. όπου επέδειξε γενναίο φρόνημα.
12. Κριτήριο για την αξιολόγηση του πολίτη πρέπει να είναι η φιλοπατρία του και το ήθος του όχι η εξωτερική του εμφάνιση
13. Η πρώτη του αγόρευση στην Εκκλησία του Δήμου σχετιζόταν με την προστασία της πατρικής του περιουσίας από τον κίνδυνο της δήμευσης.
14. Με την πρώτη του αγόρευση μιμήθηκε την πολιτική συνείδηση των προγόνων του.
15. Με την πρώτη του αγόρευση ανταποκρίθηκε έμπρακτα στην πολιτική απαίτηση των βουλευτών και των συμπολιτών του

**ΤΟ ΗΘΟΣ ΤΟΥ ΜΑΝΤΙΘΕΟΥ**

**Παρ.1-3**

* Ενάρετος και χρηστός πολίτης
* Με αυτοπεποίθηση, αποφασιστικότητα κι αισιοδοξία
* Μετριοπαθής και συνετός σε ιδιωτική και δημόσια ζωή
* Δημοκράτης και φιλόπατρης
* Θύμα της κακίας και της συκοφαντίας των κατηγόρων του

**Παρ.4-5**

* Πειθαρχικός στον πατέρα
* Ρεαλιστής και συνετός σε κρίσιμες καταστάσεις
* Επικριτής των 30 τυράννων

**Παρ.6-7**

* Πειστικός στην επιχειρηματολογία του
* Σεμνός

**Παρ.8**

* Ειλικρινής και έντιμος
* Θαρραλέος στην αντιμετώπισης της δοκιμασίας

**Παρ.9-10**

* Σεβαστικός στους βουλευτές
* Στοργικός προς συγγενείς
* Αφιλοκερδής, δίκαιος,
* Φιλήσυχος
* Με κοινωνική συνείδηση

**Παρ.11-12**

* Εγκρατής στις προκλήσεις της ζωής

**Παρ.18-19**

* Ενθουσιώδης για την πατρίδα
* Περήφανος για την αγωνιστική του διάθεση και την πολεμική του αρετή
* Άνθρωπος των έργων κι όχι των φαινομένων

**Παρ.20-21**

* Νέος με αγνές πολιτικές φιλοδοξίες
* Μιμητής του ήθους των προγόνων
* ειλικρινής στην αναγνώριση των λαθών
* Ευπειθείς στις πολιτικές υποδείξεις των βουλευτών
* Με πίστη στον θεσμό της δοκιμασίας

Από τα παραπάνω προκύπτει ότι ο Μαντίθεος έχει πολλές και αξιόλογες αρετές ως ιδιώτης κι ως πολίτης, γεγονός που συνιστά τεκμήριο ότι ως βουλευτής θα ωφελήσει την πολιτεία. Η παρουσίαση του ήθους του Μαντίθεου αποδεικνύει τη ρητορική δεινότητα του Λυσία που διακρίνεται και για την «ηθοποιία»(σκιαγράφηση του χαρακτήρα των προσώπων). Ας μην ξεχνάμε ότι ο Λυσίας προσάρμοζε τέλεια τον λόγο του στον χαρακτήρα και την προσωπικότητα του πελάτη του με αποτέλεσμα ο ακροατής να νομίζει ότι ο ομιλητής είναι κι ο συντάκτης του λόγου του.

**Η ανταπόκριση των βουλευτών στον λόγο που εκφώνησε ο Μαντίθεος**

Οι βουλευτές παρά τα αριστοκρατικά φρονήματα του Μαντίθεου θα επικύρωναν την εκλογή του, γιατί δεν είχε λάβει ενεργό ρόλο στο καθεστώς των Τριάκοντα ούτε το όνομά του ήταν εγγεγραμμένο στον επίσημο κατάλογο των ιππέων.

Οι βουλευτές λαμβάνοντας υπόψη τους:

* Την άψογη ιδιωτική του ζωή
* Το φιλότιμο απέναντι στους συστρατιώτες
* Την άψογη εκπλήρωση των στρατιωτικών υποχρεώσεών του
* Την πολιτική του φιλοδοξία
* Τις καταθέσεις των μαρτύρων

Θα επέλεγαν να τον εκλέξουν βουλευτή κατακρίνοντας παράλληλα τους συκοφάντες του. Άλλωστε οι βουλευτές-κριτές θα ήταν άνθρωποι του λαού χωρίς ιδιαίτερες γνώσεις, ίσως φίλοι και συστρατιώτες του Μαντίθεου που επηρεάστηκαν θετικά από την α)πειστική του επιχειρηματολογία, β)την αρίστη ηθοποιία και παθοποιία, γ) τη σαφέστατη δομή και λόγου του και δ)την ακριβή του έκφραση.

**ΠΡΟΒΛΗΜΑΤΙΣΜΟΙ ΚΙ ΑΠΟΡΙΕΣ ΑΠΟ ΤΟΝ ΛΟΓΟ ΤΟΥ ΜΑΝΤΙΘΕΟΥ**

1. Αναρωτιέται κανείς, γιατί ο Μαντίθεος και ο αδελφός του έλειπαν στον Πόντο την περίοδο που η Αθήνα περνούσε κρίσιμες στιγμές. Μήπως θέσανε τα ίδια πάνω από τα κοινά;
2. Ποιες σχέσεις είχε ο πατέρας του με τον Σάτυρο, τον Βασιλιά του Πόντου; Μόνο εμπορικές ή και πολιτικές (αντιδημοκρατικές);
3. Γιατί οι δυο γιοι έπρεπε να πάνε στον Πόντο να αποκτήσουν εμπειρίες στις εμπορικές επιχειρήσεις; Δεν θα μπορούσαν να είχαν μαθητεύσει στον πατέρα τους; Μήπως ο πατέρας τους είχε αντιδημοκρατική συμπεριφορά και φοβόταν αντίποινα σε βάρος των γιων του;
4. Γιατί επέστρεψαν πέντε μέρες πριν από την πτώση των 30; Ήταν τυχαίο; Ήταν καιροσκοπισμός; Μήπως ήθελαν να είναι παρόντες στην αποκατάσταση της Δημοκρατίας για να διασκεδάσουν τις παλιές υπόνοιες σε βάρος τους;
5. Γιατί δεν τον συνέλαβαν οι 30, όταν επέστρεψε; Μήπως είχαν κάνει μυστική συμφωνία;
6. Γιατί γράφηκε το όνομά του στο σανίδιον; Μήπως πράγματι ανήκε στους ιππείς;
7. Γιατί του άρεσε ο λακωνικός τρόπος ένδυσης και κόμμωσης; Μήπως αυτό σημαίνει ότι θέλει να δείξει τα ολιγαρχικά του φρονήματα;
8. Γιατί δεν μιλά εκτενώς για τα προβλήματα του πατέρα του και τα αποσιωπά; Μήπως αυτά τα προβλήματα σχετίζονται με αντιδημοκρατικές ενέργειες του πατέρα του;

**ΤΟ ΙΣΤΟΡΙΚΟ ΠΛΑΙΣΙΟ ΤΗΣ ΑΠΟΛΟΓΙΑΣ ΤΟΥ ΜΑΝΤΙΘΕΟΥ**

Μετά τη συντριβή του αθηναϊκού στόλου στους Αιγός Ποταμούς (Αύγουστος 405), την πολύμηνη πολιορκία της Αθήνας και την ανάληψης της εξουσίας από τους 30, τα προβλήματα της Αθήνας αυτήν την περίοδο είναι κοινωνικά, πολιτικά, οικονομικά. Η αποκατάσταση της Δημοκρατίας από τον Θρασύβουλο και η χορήγηση αμνηστίας (εκτός από τους ενόχους) δεν θεράπευσαν τα δεινά του Πελοποννησιακού Πολέμου κι Αθήνα δεν ξαναβρήκε την αίγλη που είχε με τον Περικλή. Η οικονομία είχε αποδεκατιστεί, το εμπόριο, η βιοτεχνία και η γεωργική παραγωγή δεν πήγαιναν καλά. Ο αριθμός των πολιτών είχε μειωθεί από τον πόλεμο και την εμφύλια σύρραξη

Το πολιτικό ήθος μετά από τις τραγικές συγκυρίες είχε φθαρεί, γιατί ο Αθηναίοι ενδιαφέρονταν περισσότερο για την επιβίωσή τους, για να καλύψουν τις ατομικές-οικογενειακές τους ανάγκες κι αδιαφορούσαν για τα κοινά και το γενικό συμφέρον. Η ενασχόληση με την πολιτική ήταν μέσο για την προσωπική ανάδειξη.

Μέσα σε αυτό το άσχημο πολιτικό κλίμα παρατηρούνταν λιποταξίες, δειλίες, αποφυγή στράτευσης, καταχρήσεις της εξουσίας, πολλές μηνύσεις σε βάρος των πολιτών ή της πολιτείας, εκβιασμοί και συκοφαντίες εναντίων πλουσίων κι ενάρετων και πολλές πολιτικές δίκες για πολιτικές διαφορές και αντεκδίκηση.